次韵德麟吳越山水
作者：陳師道
朝代：宋

paragraphs: 吳山那可說，已覺心耳靜。
忍事如忍欲，可遏不可騁。
人生如此耳，黄白滿朝鏡。
寧懷斗升粟，不理東南艇。
君從湖上歸，頗說寒事竟。
沙草柔動色，溪喧魚不定。
煩君冰玉句，緩作江湖興。
君詩如靜女，妙絕人所敬。
不更風雨秋，下有桃李徑。
試寫孤竹君，名成三絕鄭。